作者：杨泽民
词牌/韵律：庆春宫・高阳台

paragraphs: 曲渚澜生。
遥峰云敛，据鞍又出江城。
青子垂枝，翠阴遮道，乍闻一两蝉声。
素蟾犹在，但惟有、长庚殿星。
征夫前路，应怪劳生，尘事相萦。
年来厌逐时迎。
千里追寻，两鬓凋零。
佳景良辰，无憀虚度，谁怜客里凄清。
不如归去，任儿辈、功名遂成。
旧欢重理，莫笑渊明，却赋闲情。